સેલ્ફી બીજાં પાડી શકે? આ સવાલ હવે પૂછાવા લાગ્યો છે. સેલ્ફી વિષે પુરતી જાણકારી ન ધરાવનાર કોકને કેમેરા આપીને “બોસ, એક સેલ્ફી પાડી આપોને પ્લીઝ’ એવું પણ કહી શકે છે. આજકાલ નાનીમોટી વાતમાં ચીટીંગ કરતાં કોઈને શરમ નથી આવતી. એવામાં કોઇ એવો ફોટો કે જેમાં વ્યક્તિનો કમસેકમ એક હાથ ન દેખાતો હોય તેને ટેકનીકલી સેલ્ફી તરીકે ખપાવી શકાય છે. એટલે જ હવે “સેલ્ફી જેવા જ લાગતા જ કપલ સેલ્ફી, ફેમીલી સેલ્ફી, ગ્રુપ સેલ્ફી, ટીમ સેલ્ફી, મેરેજ સેલ્ફી, હનીમુન સેલ્ફી, તથા કોઈપણ શુભ પ્રસંગના સેલ્ફી પાડી આપવામાં આવશે” આવી કોઈ જાહેરાત છાપામાં કે ચોપાનિયામાં જોવા મળે તો નવાઈ ન લાગે. ખરેખર તો સેલ્ફી અને સેલ્ફીશ વચ્ચેની ભેદરેખા અભિનેત્રી દીપિકા પાદુકોણેની ડોક જેવી પાતળી છે. માણસોને સેલ્ફ પ્રમોશનમાં રસ છે, અને એ માટે એ કોઈ પણ હદે જઈ શકે છે. એમાંય સાહેબો કોઈ કામ જાતે ન કરે. પીએ હોય, હાથ નીચે કામ કરતાં કર્મચારી હોય. એમની બેગ ઉચકવા અને પાણીનો ગ્લાસ આપવા પટાવાળા હોય. આવા સાહેબો સેલ્ફી કઈ રીતે લઇ શકે? સેલ્ફી લેવો એ બીલો ડીગ્નીટી ન કહેવાય? કોઈને ખબર પડે કે ‘ફલાણા સાહેબ તો પોતાનો સેલ્ફી પણ જાતે ખેંચે છે!’ તો કેવું લાગે? બીજા સમકક્ષ સાહેબો આગળ એમની ઈજ્જત કેટલી રહે? એટલે જ, જે પોતાને સાહેબ કહેવડાવવામાં ગર્વ લેતું હોય એમને માટે સેલ્ફી લેવા માટે સરકારે ખાસ પોસ્ટ ઊભી કરવી જોઈએ. ખમતીધર લોકો આજકાલ હનીમુન પર ફોટોગ્રાફરને લઇ જાય છે, તો સેલ્ફી ખેંચવા ફોટોગ્રાફરને રોકે તો કોઈને નવાઈ ન લાગે.